CELEX: C2007/095/106
Language: et
Date: 2007-04-28 00:00:00
Title: Kohtuasi T-70/07: 26. veebruaril 2007 esitatud hagi — Cantieri Navali Termoli versus komisjon

28.4.2007   
            
            
               ET
            
            
               Euroopa Liidu Teataja
            
            
               C 95/52
            
         26. veebruaril 2007 esitatud hagi — Cantieri Navali Termoli versus komisjon
   (Kohtuasi T-70/07)
   (2007/C 95/106)
   Kohtumenetluse keel: itaalia
   Pooled
   
      Hageja: Cantieri Navali Termoli S.p.A (Termoli, Itaalia) (esindajad: advokaat B. Daniela Mammarella)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada otsus;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Käesolev hagi on esitatud komisjoni 4. juuli 2006. aasta otsuse riigiabi kohta, mida Itaalia kavatseb anda ettevõtjale Cantieri Navali Termoli S.p.A (nr C 48/2004 (ex N 595/2003)) (1), peale, milles komisjon tunnistas ühisturuga kokkusobimatuks riigiabiks laevaehitusmääruse (2) artiklis 3 sätestatud tegevusabi, mida Itaalia kavatses hagejale anda laeva C.180 (ex C 173) jaoks, ning milles keelduti laeva üleandmistähtaja pikendamisest kümne kuu võrra, kuna hageja esitatud viivituse põhjendused (New Yorgis 11. septembril 2001 aset leidnud sündmuste mõju, tehniliste muudatuste tegemise vajadus, looduskatastroofide mõju) ei vastanud laevaehitusmääruse artikli 3 lõike 2 teise lõigu sätetele.
   Hageja esitab oma nõuete toetuseks järgmised väited:
   
               a)
            
            
               rikutud on menetlusnorme, kuna ei ole esitatud põhjendusi järgmiste järelduste kohta:
               
                           —
                        
                        
                           11. septembri sündmuste ja käesoleva asja vahel puudub põhjuslik seos. Selles osas väideti, et erinevalt reisilaevade ehitussektorist ei ole need sündmused kemikaaltankeri ehitussektoris, milles hageja tegutseb, häireid põhjustanud;
                        
                     
                           —
                        
                        
                           ei ole tõendatud põhjuslikku seost seda piirkonda, kus hageja tegutseb, tabanud looduskatastroofidega;
                        
                     
                           —
                        
                        
                           vajadus rakendada ehitusel tehnilisi kohandusi;
                        
                     
         
               b)
            
            
               tööprogrammis tekkinud häirete tõendamiseks esitatud ja Itaalia riigi poolt kinnitust leidnud fakte on ilmselgelt vääralt hinnatud, muu hulgas põhjendamatult tehtud vahet kemikaalitööstuse ja teiste laevandussektorite vahel asjassepuutuvate ühenduse eeskirjade kohaldamisel ning tõlgendatud erapoolikult, abstrakstelt ja kontekstiväliselt oluliseks peetud Clarkson Research Institute'i 2003. aasta novembri aruannet, ilma et oleks läbi viidud konkreetseid kontrolle või esitatud dokumentaalseid tõendeid;
            
         
               c)
            
            
               võimu on kuritarvitatud, kuna konkreetsetele faktidele tuginedes ja antud üksikjuhtumile omastest tunnustest ja asjaoludest lähtudes ei ole kindlaks tehtud, kas taotletud, vaid kümnekuuline pikendus võib avaldada mõju liikmesriikide kaubavahetusele, ning seega ei ole hinnatud kõnealuse tegevusabi kokkusobivust ühenduse konkurentsieeskirjadega.
            
         
      (1)  ELT L 283, 28.12.2006, lk 53.
   
      (2)  Nõukogu määrus (EÜ) nr 1540/98 laevaehitusele antava abi kohta (EÜT L 202, 18.7.1998, lk 1).